افغانستان کې یوه نیمه لسیزه کې ۶۲خبریالان وژل شوي
په داسې حال کې چې افغانستان او نړۍ نن د مطبوعاتو د ازادۍ ورځ لمانځي، یو افغان خبریال د معلوماتو د رسولو د اتلولۍ مډال وګاټه.
د مې درییمه د مطبوعاتو د آزدۍ له ورځې سره برابره ده، دغه ورځ د نړۍ په ټولو هیوادونو کې لمانځل کیږي. په افغانستان کې دا ورځ پداسې حال کې لمانځل کیږي چې اوس هم خبریالان له سختو ګواښونو سره مخامخ دي. نن د سه شنبې په ورځ په کابل کې په تیرو څه د پاسه یوه نیمه لسیزه کې د لومړي ځل لپاره د مطبوعاتو د آزادۍ ورځ د افغان حکومت او د افغان خبریالانو د فدراسیون له خوا یوځای ولمانځل شوه. دې غونډې ته د افغانستان د اطلاعاتو او فرهنګ وزیر عبدالباري جهاني وویل چې بې پولې خبریالانو د ټولنې د ۲۰۱۲ په درجه بندۍ کې افغانستان په یوسل او دویشتم ځای کې ولاړ وو. خو سږکال د دغې ټولنې له خوا د نړۍ په ۱۸۰ هیواونو کې د مطبوعاتو د آزادۍ په هکله په درجه بندۍ، افغانستان د ۳۷،۴۴ امتیازونو په درلودو سره یوسل او شلم ځای خپل کړي دي. د اطلاعاتو او فرهنګ وزیر زیاته کړه، چې په افغانستان کې به له رسینو څخه د ملاتړ لپاره ډیرژر د رسنیو د کاري اختلافاتو د حل لپاره یو کمیسیون جوړ شي. خو هغه وویل، چې په تېرو ۱۴ کلونو کې ۶۲ کورني او بهرني خبریالان په دې هیواد کې وژل شوي دي. د افغانستان د اطلاعاتو او فرهنګ وزیر د (رسنیو د شهیدانو) په نوم یو کتاب هم چاپ کړی دی. د افغانستان اجرئیه رئیس عبدالله عبدالله چې د مطبوعاتو د آزادۍ د نړیوالې ورځې د لمانځلو په غونډه کې یې خبرې کولې وویل، په افغانستان کې د مطبوعاتو آزادي یوه لویه لاسته را وړنه ده او ټینګار یې وکړ چې د ملي یوالي حکومت د مطبوعاتو د آزادي ملاتړ کوي. عبدالله عبدالله وویل " هیڅ دولتي اداره دا حق نلري چې خبریالانو ته زنګ ووهي چې ولې دې دا خبر خپور کړی دی." په ورته وخت کې د افغانستان حکومت د خبریالانو کاري خوندیتوب او رسنیزو فعالیتونو لپاره مقرره تر کار لاندې نیولې ده. ولسمشر د مطبوعاتو د آزاي د نړیوالې ورځې د لمانځلو په مناسبت په یو پیغام ویلي دي، چې د رسینو آزادي او د مطبوعاتو آزادي د حکومت، د رسنیو د کارکونکو او د خلکو هر اړخیزه همکارۍ ته اړیتا لري. ښاغلي غني په خپل پیغام کې نادر نادرې د بیان د ازادۍ څخه د ملاتړ په برخه کې د سفیر په توګه هم نومولی دی. په افغانستان کې د مطبوعاتو د آزادي ورځ په داسې حال کې لمانځې کیږي، چې د افغانستان د رسنیو د څار دفتر د راپور له مخې، په ۱۳۹۴ لمریز کال کې ۱۲ خبریالان وژل شوي، ۲۳ ټپیان او ۳ تنه نور نیول شوي دي. په روان کال د جنورۍ د میاشتې په شلم ماښام د تلو د تلویزیون په کارکوونکو د طالبانو له خوا په یو برید کې د دغه تلویزیون اوه کارکوونکي ووژل شول. په داسې حال کې چې په افغانستان او نړۍ کې د مطبوعاتو د ازادۍ ورځ لمانځل کیږي، افغان خبریال، لطف الله نجفي زاده، د معلوماتو د رسولو د اتلولۍ مډال وګاټه. د بې پولو خبریالانو ټولنې په پاریس کې ښاغلي نجفي زاده په دغه مډال وویاړه. د بې پولیو خبریالانو ټولنه وايي دا مډال هغو خبریالانو ته ورکول کیږي، چې په سختو شرایطو کې خپلو خلکو او نړۍ ته معلومات خپروي او د بیان او مطبوعاتو ازادۍ ته کار کوي. د دوشنبې په ورځ د پاریس ښاروالې، د بې پولو خبریالانو په سپارښتنه، د افغانستان، ایران، ترکیې او بروندي خبریالانو ته د ستاینې مډالونه ورکړل. د طلوع تلویزیون د خبرونو د څانګې مشر لطف الله نجفي زاده دغه مډال د خپلو همکارانو په استازیتوب واخیست. د بې پولې خبریالانو سازمان ویلي چې طلوع تلویزیون د طالبانو د سختو ګواښونو سربیره بیا هم د بیان آزادۍ ته کلک ژمن پاتي شوی دی. د بي پولو خبریالانو ټولنه وايي چې له ښاغلي نجفي سره یې یو ځای یوه بله ایرانۍ خبریالې، نرګس محمدي، ته هم دا مډال ورکړ.